În primele cinci luni ale anului 2019, în București au fost furate 280 de biciclete, ceea ce relevă o medie de aproape două furturi pe zi. Dintre acestea, polițiștii au recuperat 36 până în prezent. Anul trecut au fost furate aproape 1.000 de biciclete.

În cursul anului 2018, polițiștii din București au deschis 989 de dosare penale pentru furt de biciclete, care înseamnă tot atâtea vehicule sustrase, se arată într-un răspuns al Poliției Capitalei, pentru MEDIAFAX. Din cele aproape 1.000 de biciclete furate anul trecut, polițiștii au recuperat 174.

Rezultă o medie de cel puțin două biciclete furate pe zi în Capitală.

În primele luni ale acestui an, Poliția Capitalei a deschis 280 de dosare penale, iar până în prezent, au fost recuperate 36 de biciclete.

Polițiștii recomandă cetățenilor să cumpere biciclete care vin însoțite de documentele corespunzătoare pentru a avea siguranța asupra produsului și să nu fie încântați de prețul mic al ofertelor, deoarece vehiculele ar putea fi obiectul unor infracțiuni de furt.

În acest caz, cumpărătorul ar putea rămâne și fără banii achitați, și fără bicicleta achiziționată.